ભારત ખાતેના અમેરિકન રાજદૂત નેન્સી પોવેલે રાજીનામુ આપી દીધુ છે. પોવેલે અમેરિકન રાષ્ટ્રપ્રમુખ બરાક ઓબામાને પોતાનું રાજીનામુ સોંપતા તેને સેવાનિવૃત કરવા આગ્રહ કર્યો છે. ભારતમાં હાલમાં સામાન્ય ચૂંટણી યોજાઈ રહી છે ત્યારે અમેરિકન રાજદૂત દ્વારા અપાયેલું રાજીનામું ભાજપના વડાપ્રધાનપદના ઉમેદવાર નરેન્દ્ર મોદી સાથેના અમેરિકાના 'આકરા સંબંધો' સાથે જોડીને જોવામાં આવી રહ્યું છે. મહત્વપૂર્ણ છે કે મે મહિનામાં પોવેલનો કાર્યકાળ પુરો થઈ રહ્યો છે, જે પહેલા જ તેમણે રાજીનામુ ધરી દેતા અનેક તર્ક-વિતર્કો વહેતા થયા છે. જોકે, ઓબામા સરકારે આ મુદ્દે મગનું નામ મરી પાડતા જણાવ્યું છે કે પોવેલના રાજીનામા પાછળ કોઈ મતભેદ જવાબદાર નથી.